《题兴善院净师月岩图》
宋代·欧阳守道

君不见长安市，扰扰行人如聚蚁。
不惟贾客与廛民，往往完冠绅大夫士。
投身闹处思山林，欲归未归长苦心。
夜深灯火如白昼，呕哑弦管喧繁音。
孤客欲眠眠不得，四更五更人暂息。
忽然车毂鸣枕中，百官朝早传呼亟。
我时起坐一喟然，推窗孤月方流天。
嗟哉市朝不知夜，挹此清景何由缘。
归求重觅糜鹿伴，尘劳余业犹羁绊。
高僧过我出画图，月照岩心僧仰看。
有岩有月尽佳哉，僧叉不俗何方来。
此岩岂是南海观，不然五台峨眉雁荡到台。
岩空月圆僧静坐，不用话头劳勘破。
人言腰钱骑鹤上扬州，何如岩中月下从僧游。

作者简介：（1209—?）吉州人，初名巽，字迂父，改名后字公权，晚号巽斋。理宗淳祐元年进士。授雩都主簿，调赣州司户。江万里创白鹭洲书院，首聘其讲学；后应吴子良聘为岳麓书院副山长。又因万里荐，入为史馆检阅，授秘书省正字，累迁著作郎兼崇政殿说书。有《巽斋文集》。